
Nyílt forráskódú mozgás- és deformációelemző szoftver fejlesztése Python környezetben

Kulcsszavak: mozgáselemzés, DIC, VEM, végeselem módszer, Python
A mechanikai anyagvizsgálatok területén egyre nő a digitális mozgáselemzéssel elvégzett tesztek szerepe. Az ilyen vizsgálatok nagy előnye, hogy érintésmentesen és roncsolásmentesen lehet ezeket kivitelezni, emellett nagy mennyiségű adatot szolgáltatnak, így pontosabb képet kaphatunk a végbemenő folyamatokról. A dolgozatom célja egy könnyen használható, gyors, ingyenes alapokra épülő szoftver készítése, amely síkbeli deformációk mozgáselemzését hajtja végre nagyfelbontású videófelvételek alkalmazásával.
Az interneten elérhető szoftveres megoldások sokszor drágák, és kevés, vagy zérus lehetőséget biztosítanak arra, hogy a felhasználók a számítás során használt kódot igényeiknek megfelelően módosítsák. Márpedig a kutatási feladatok esetén felmerül az igény az egyedi célokat biztosító mozgáselemző algoritmusok használatára. A dolgozatban létrehozott funkciódús program jól átlátható, könnyen módosítható, alapját teljesítményre optimalizált, ingyenes Python könyvtárak (főképp OpenCV és NumPy) szolgáltatják.
A dolgozatban megvalósított mozgáselemzés a digitális képkorrelációs módszerre (DIC) épül. Ezzel az eljárással meghatározhatók az elmozdulásértékek a felhasználó által kijelölt területen elhelyezett pontok mindegyikén. Az elmozdulásértékekből opcionálisan kiszűrhetők az esetlegesen előforduló merev testszerű mozgások. A csomópontokban alakváltozás-értékek számíthatók a programmal, opcionálisan feszültségek is számolhatók a Hooke-törvény segítségével. Az interpoláció során a lineáris négyszögelem elméleti hátterére támaszkodik a program. Folytonos alakváltozási-, illetve feszültségmezők létrehozására ad lehetőséget a kapcsolódó csomóponti értékek átlagolása.
A program fő eredménye a számított mezőváltozók bemeneti videófelvételre való vizuális ráillesztése. A megoldások helyessége részeredményeket tartalmazó szövegfájlokkal, míg a mozgáskövető algoritmus pontossága pedig virtuális tesztvideókon végzett próbafuttatásokkal ellenőrizhető. A szoftver tesztelésére többek között saját készítésű videófelvételek kerültek felhasználásra, amelyek elemzése során bebizonyosodott, hogy a dolgozatban bemutatott program képes síkbeli alakváltozások pontos és hatékony elemzésére.
Azonnali továbbfejlesztési lehetőségként merül fel további 2D-s végeselem-típusok implementálása, illetve egy grafikus felhasználói felület kialakítása. Emellett távlati célként merül fel a valós idejű feldolgozás, illetve a 3D-s mozgáselemzés lehetőségének megteremtése is.



